Ir-Regolament tal-Kunsill (KE) Nru 2255/96
tad-19 ta' Novembru 1996
li jemenda r-Regolament (KEE) Nru 1107/70 dwar l-għoti ta' għajnuna għat-trasport bil-ferrovija, bit-triq u bil-passaġġi fuq l-ilma interni
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 75 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Kumitat Ekonomiku u Soċjali [2],
Waqt li aġixxa skond il-proċedura mniżżla fl-Artikolu 189ċ tat-Trattat [3],
Billi l-punt 1 ta' l-Artikolu 3 tar-Regolament (KEE) Nru 1107/70 [4] jipprovdi illi l-Istati Membri jistgħu jagħtu l-għajnuna ddisinjata biex tiffaċilita l-iżvilupp ta' sistemi ta' trasport iżjed ekonomiċi u teknoloġijiet għall-Komunità ġeneralment, u l-iżvilupp tat-trasport organizzat;
Billi l-ispejjeż tat-tagħbija u tal-ħatt jiffurmaw parti sinifikanti mill-ispiża totali tat-trasport bil-passaġġi fuq l-ilma interni; billi huwa meħtieġ għall-iżvilupp tat-trasport bil-passaġġi fuq l-ilma interni biex isiru investimenti kbar biex jippermettu l-installazzjonijiet tat-tagħbijiet u tal-ħatt u t-tagħmir għat-terminali tal-passaġġi fuq l-ilma interni iżjed effiċjenti u iżjed xierqa lill-ħtiġijiet ta' loġistika korrenti; billi, għal dan il-għan, huwa importanti illi għajnuna mogħtija mill-Istati Membri jew mir-riżorsi ta' Stat jistgħu ikunu disponibbli lill-impriżi kkonċernati;
Billi kundizzjonijiet armonizzati għandhom jitniżżlu għall-għotja ta' din l-għajnuna għall-iżvilupp tat-trasport bil-passaġġi fuq l-ilma interni u billi l-impatt ta' l-għajnuna għandu jkun eżaminat f'intervalli regolari;
Billi din l-għajnuna għandha tingħata għal perjodu twil biżżejjed biex l-imsemmi investiment ikollu żmien biex jirbaħ fuq is-suq u jġib traffiku ġdid lill-passaġġi fuq l-ilma interni u billi l-Kunsill għandu jiddeċiedi fuq arranġamenti sussegwenti,
ADOTTA DAN IR-REGOLAMENT:
L-Artikolu Uniku
Is-segwenti għandu jkun miżjud mal-punt 1 ta' l-Artikolu 3 tar-Regolament (KE) Nru 1107/70:
"(f) sal-31 ta' Diċembru 1999, fejn l-għajnuna tingħata fuq bażi temporanja u hija ddisinjata biex tiffaċilita l-iżvilupp tat-trasport bil-passaġġi fuq l-ilma interni, tali għajnuna għandha tkun jew:
- investimenti fl-infrastruttura tat-terminali tal-passaġġi fuq l-ilma interni; jew
- investimenti fit-tagħmir imwaħħal u mobbli meħtieġa għat-tagħbija u l-ħatt.
L-għajnuna mogħtija ma tistax teċċedi l-50 % ta' l-ammont totali ta' investiment.
L-iskop tal-għajnuna għandu jkun biex ikun żviluppat tunnellaġġ ta' trasport ġdid jew addizzjonali fuq il-passaġġi fuq l-ilma interni. Il-benefiċjarji għandhom ikunu konformi ma' l-arranġamenti dettaljati mniżżlin mill-Istat Membru kkonċernat u għandhom ikunu responsabbli biex l-investiment isir attwalment.
Kull sentejn il-Kummissjoni għandha tissottometti lill-Parlament Ewropej u lill-Kunsill rapport ta' progress fuq l-implimentazzjoni tal-miżuri, fejn tgħid b'mod partikolari l-iskop ta' l-għajnuna, l-ammont u l-impatt tagħha fuq it-trasport bil-passaġġi fuq l-ilma interni. L-Istati Membri għandhom jipprovdu lill-Kummissjoni bl-informazzjoni meħtieġa biex jitfassal dan ir-rapport.
Mhux iżjed tard mill-31 ta' Lulju 1999 il-Kunsill għandu jiddeċiedi fuq proposta mill-Kummissjoni u taħt il-kundizzjonijiet imfasslin fit-Trattat, fuq arranġamenti sussegwenti jew, fejn xieraq, fuq il-kundizzjonijiet biex jiġu terminati l-arranġamenti."
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta' Novembru 1996.